Document ID: 32006D0259

KOMISSION PÄÄTÖS,
tehty 27 päivänä maaliskuuta 2006,
neuvoston päätöksen 79/542/ETY liitteen II muuttamisesta Argentiinan alueellistamisen sekä Brasiliasta tuotavaa nautaeläinten tuoretta lihaa koskevien todistusmallien osalta
(tiedoksiannettu numerolla K(2006) 896)
(ETA:n kannalta merkityksellinen teksti)
(2006/259/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon ihmisravinnoksi tarkoitettujen eläinperäisten tuotteiden tuotantoon, jalostukseen, jakeluun ja yhteisön alueelle tuomiseen liittyvistä eläinten terveyttä koskevista säännöistä 16 päivänä joulukuuta 2002 annetun neuvoston direktiivin 2002/99/EY (1) ja erityisesti sen 8 artiklan 1 ja 4 kohdan sekä 9 artiklan 4 kohdan
sekä katsoo seuraavaa:
(1)
Luettelosta kolmansista maista tai niiden osista sekä eläinten terveyttä ja kansanterveyttä sekä eläinlääkärintodistuksia koskevista vaatimuksista tiettyjen elävien eläinten ja tuoreen lihan tuonnissa yhteisöön 21 päivänä joulukuuta 1976 tehdyssä neuvoston päätöksessä 79/542/ETY (2) säädetään, että kyseisten tuotavien eläinten ja niiden lihan on täytettävä päätöksen mukaisesti laadituissa mallitodistuksissa vahvistetut vaatimukset.
(2)
Argentiina on vahvistanut suu- ja sorkkataudin (tyyppi O) purkauksen Corrientesin maakunnassa San Luís del Palmarin departementissa ja ilmoittanut asiasta välittömästi komissiolle 8 päivänä helmikuuta 2006.
(3)
Yhteisön terveystilanteen suojelemiseksi on tarpeen ryhtyä alueellistamistoimenpiteisiin ja keskeyttää tilapäisesti sellaisten nautaeläinten luuttomaksi leikatun lihan tuonti, jotka ovat peräisin kyseisestä departementista ja sen naapuridepartementeista Berón de Astrada, Capital, General Paz, Empedrado, Itati, Mbucuruyá ja San Cosme.
(4)
Ensimmäinen ilmoitus suu- ja sorkkatautiepäilystä tehtiin Argentiinan eläinlääkintäviranomaisille 4 päivänä helmikuuta 2006. Eläinlääkintäviranomaiset ovat kuitenkin keskeyttäneet vientitodistusten antamisen 4 päivän tammikuuta 2006 jälkeen teurastettujen eläinten lihalle. Näin ollen 4 päivänä tammikuuta 2006 ja sen jälkeen teurastetuista nautaeläimistä peräisin olevan lihan lähetykset olisi keskeytettävä kyseisistä departementeista. Poiketen tästä keskeyttämisestä yhteisöön olisi kuitenkin oltava sallittua tuoda lähetykset, jotka on varustettu 4 päivän tammikuuta 2006 ja 4 päivän helmikuuta 2006 välisenä aikana allekirjoitetulla todistuksella ja jotka sisältävät 4 päivän tammikuuta 2006 ja 4 päivän helmikuuta 2006 välisenä aikana teurastetuista nautaeläimistä peräisin olevaa luuttomaksi leikattua ja raakakypsytettyä lihaa ja jotka on jo lähetetty yhteisöön.
(5)
Komission äskettäin tekemällä tarkastusmatkalla Brasiliaan kävi ilmi, että vaikka jäljitysjärjestelmiä on huomattavasti parannettu, lisäparannuksia on tehtävä sen välttämiseksi, että terveydentilaltaan erilaiset eläimet ovat kosketuksissa toistensa kanssa. On myös tarpeen tehostaa suu- ja sorkkatautirokotuksia ja kykyä osoittaa, että suu- ja sorkkatautivirus ei voi levitä, kun otetaan huomioon, että yhteisöön tuodaan ainoastaan luuttomaksi leikattua ja raakakypsytettyä lihaa.
(6)
Täydennyksenä on aiheellista saada lisätakeita, jotka koskevat kosketuksissa oloa eläimiin, rokotuksia ja valvontaa.
(7)
Huomioon on otettava myös Santa Catarinan osavaltion periaate olla rokottamatta suu- ja sorkkatautia vastaan.
(8)
Päätöksen 79/542/ETY liite II olisi tämän vuoksi muutettava vastaavasti.
(9)
Tässä päätöksessä säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
ON TEHNYT TÄMÄN PÄÄTÖKSEN:
1 artikla
Muutetaan päätöksen 79/542/ETY liite tämän päätöksen liitteen mukaisesti
2 artikla
Tätä päätöstä sovelletaan 31 päivästä maaliskuuta 2006.
3 artikla
Tämä päätös on osoitettu kaikille jäsenvaltioille.
Tehty Brysselissä 27 päivänä maaliskuuta 2006.

Labels: 17
0
3
6
18